लेकिन मांग सिर्फ शिमला का नाम बदलने की ही हो रही है। इसलिए, क्योंकि कुछ लोगों के जहन में यह बात बैठ गई है कि शिमला का नाम अंग्रेजों ने बदला वह भी इसिलए कि वे ‘श्यामला’ नहीं बोल पाते थे। मगर वे अपनी बात को मजबूत तरीके से रखने के लिए कोई ऐतिसाहिक तथ्य या दस्तावेज सामने नहीं रख पा रहे। अंग्रेज द्वापर या त्रेता युग में तो आए नहीं थे कि उन्होंने क्या किया था, क्या नहीं, यह कहा नहीं जा सके। शिमला में पहले अंग्रेज के आने से लेकर उनके जाने तक की घटनाओं का विस्तृत ब्योरा उपलब्ध है। मगर कहीं पर भी यह सबूत नहीं है कि उन्होंने श्यामला को शिमला कर दिया था। कम से कम बुजुर्गों को तो पीढ़ी दर पीढ़ी याद रहता कि ऐसा नाम था जो ऐसा कर दिया गया था। शिमला हमेशा से शिमला था और पूर्व मुख्यमंत्री वीरभद्र सिंह ने भी इसकी पुष्टि की है।